
  Allah szeretetet és irgalmat helyezett két szív közé, hogy egymásban találjanak nyugalmat.


  (a Korán nyomán)


  1. fejezet

  


  A tükörben nézem magam, majd a tekintetem a mögöttem lévő ágyra kúszik. A szobámat úgy hívom: ékszerdoboz. A falakat aranyszínű kalligrafikus minták díszítik, amelyek a Korán verseit idézik, halvány rózsaszín és meleg borostyán árnyalatokkal ötvözve. A mennyezetről áttetsző selyembaldachinok omlanak le, mint egy felhő, a hatalmas, faragott ágy fölött. Az ágyat bíborvörös és aranyhímzésű selyempárnák, valamint puha, perzsa takarók borítják. A takarón fekete selyem terül szét, hívogat, mintha csak üzenné: Gyere, Yasmin! Ölts magadra!


  Ajándék a szüleimtől.


  Apám és anyám rendszerint akkor ajándékoznak nekem valamit, ha kárpótolni akarnak, vagy esetleg rossz hírt közölnek… Szigoruk mellett bőven kapok szeretetet, de néha úgy érzem, hogy senki sem ért meg igazán.


  A szoba közepén egy alacsony, gyöngyház berakásos asztalka áll, rajta pedig egy kézzel festett üvegmécses, amely enyhe jázminillatot áraszt. Mindig ez van bekészítve, erről a virágról kaptam a nevemet. A sarokban egy faragott tükrös szekrény rejti a ruháimat és az ékszereimet. A padlót vastag perzsaszőnyeg borítja, már kislányként is imádtam rajta mezítláb futkosni. Az ablakokat áttetsző brokáthálók fedik, ha kinyitom az ablakot, a szél meglibbenti őket, a szoba pedig megtelik a kinti rózsák édes illatával.


  Szeretek tanulni. Szeretek nevetni. Szeretek kirándulni. Annyi mindent szeretek, de a legtöbb dolog apám szerint bűn, mert az asszony ne kódorogjon felügyelet nélkül sehova, tanulnia meg nem szükséges, hiszen ha szép, úgyis előbb-utóbb férjhez megy, és gyermekeket szül majd.


  Gondolom, minden ilyen megjegyzésével rám céloz.


  Insallah!{1}


  Vágyom rá.


  Tényleg.


  Nem a férfira, mert attól valamiért még irtózom, hanem hogy családom legyen. Tartozni szeretnék valahova és valakihez. Teli van hálával a szívem a szüleim iránt, de látom az árnyoldalakat is, tudom, én másmilyen leszek, másképp bánok majd a gyermekeimmel.


  Tizenhat éves vagyok. Hamarosan tizenhét… Vannak vágyaim és álmaim, amelyek sosem válnak valóra, és ezt jobbára el is fogadtam. Nehéz, de egy nő itt, Szaúd-Arábiában megtanul együtt élni a sorsával.


  Amikor édesanyámat figyelem, mindig elönt egyfajta keserűség. Furcsa, mert ebbe a kellemetlen érzésbe vegyül némi boldogság is, hiszen az ember nehezen veti tekintetét a szüleire úgy, hogy ne járja át melegség. Anyám elégedettnek tűnik, soha nem panaszkodik, buzgón imádkozik, teszi a dolgát, kedves és önfeláldozó. Úgy tesz, mintha ez tenné boldoggá, ám a sejtjeimben mindig érzek valamit, ami kényelmetlenné teszi ezt az egészet, és arra kényszerít, hogy ne bámuljam őt, ne gondoljak bele a helyzetébe. Ha közeledni próbálok hozzá, vagy beszélgetést kezdeményezek, gyorsan lezárja azt, és bizonyára nem azért teszi, mert nem akar velem társalogni, vagy nem szeret, hanem mert valószínűleg ő is keserűnek véli a saját létét.


  Az utóbbi napokban azt szajkózta, hogy hamarosan nagyon fontos dologról beszélünk majd.


  Ugyan mi lehet fontos, amiben én is szerepelek?


  Nem nehéz kitalálnom.


  Férjhez akarnak adni.


  Némiképp ijesztő, másrészről viszont izgatottá tesz.


  Tudom, nem kell olyan gyorsan elhagynom az atyai házat, hiszen anyám már jó előre közölte apámmal, hogy ezzel még várnunk kell, de az igazság az, hogy édesapám döntéseivel kapcsolatban semmi sem biztos. Elfogadhatja anyám tanácsát, de ágálhat is ellene.


  Kinyílik a szobám ajtaja, és megdöbbenésemre nem anyám, hanem apám lép be rajta.


  Sosem tesz ilyet.


  Hirtelen el is gondolkodom rajta, hogy az apám járt-e már a szobámban. Elég távolságtartó. Nem bánom, mert bár szeretem, mindig rám tör egyfajta feszültség a közelében.


  –Kijönnél végre, lányom? Anyád szólt, hogy beszélni akarunk veled, nem?


  –De.


  –Akkor mit bámulod magad abban a tükörben? Van jobb dolgom is, mint rád várni!


  Morogva hagyja el a szobámat, miközben én ismét az ágyon heverő ajándék abaját figyelem.


  Még ennek a gyönyörű kelmének a beszerzése sem került nagy erőfeszítésébe, ugyanis apám kereskedik fűszerekkel és selyemmel egyaránt.


  Emlékszem, tavaly a születésnapomra egy hatalmas dobozt kaptam. Tényleg iszonyú nagy volt, azt hiszem, soha életemben nem voltam még olyan izgatott, mint akkor. Bontani kezdtem a díszes csomagolást, amelyben a világon létező összes fűszer ott lapult, külön kerámiadobozkákban. Még anyám is meglepődött. Amikor én csak annyit kérdeztem: Fűszerek?, ő azt felelte: Persze! Asszony leszel hamarosan, nem?


  Azóta gyűlölöm az asszony szót, sőt a születésnapom sem jelent semmit.


  Az, hogy apám olyasvalamit adott, amivel naponta foglalkozik, bántó volt számomra. Talán még anyám is annak tartotta, legalábbis ezt olvastam le az arcáról, de természetesen egyikünk sem szólt semmit.


  Veszek egy mély lélegzetet, és elindulok a társalgó felé. A folyosó tágas és fényűző, a boltívek minden lépésnél újabb és újabb árnyjátékot vetnek a padlóra. A falakat színes mozaikcsempék borítják: élénkkék, arany és zöld minták kígyóznak egymásba, mintha élő indák lennének. A mennyezetről üvegcsillárok lógnak le, amelyeknek minden egyes darabja kézzel csiszolt kristály. Az apró, mécsesekkel megvilágított lámpások meleg fénye aranyló ragyogást ad a térnek. A levegőben keveredik a szantálfa füstölők édes, földes illata és a frissen facsart citrusok aromája. A falakon itt-ott fali fülkék láthatók, amelyekben díszes rézedények, kézzel festett porcelánok és aranyberakásos könyvek pihennek.


  Amikor a folyosó végére érek, más világba csöppenek. Minden tágas és világos, a szűk térben megülő illatot most a tea és kávé egyvelege váltja fel, amelyben a kardamom pazar táncot lejt. Igen, ezt mindig elképzelem, körülbelül azóta, amióta anyámmal kislány koromban először tettük az italokba ezt a különleges fűszert, és szülőm megjegyezte:


  Most pedig a kardamom táncolni megy a teával.


  Hölgyem, szabad egy táncra?


  Ó, nem, nem, köszönöm, de nem.


  Na, kérem, csak egy kicsit.


  Nem, nem. Nem akarok.


  Csak egy kis ízelítőt.


  Ó, de ne sokat, kérem.


  Szóról szóra fel tudom idézni ezt a vicces párbeszédet, amelyet anyámmal nevetve adtunk elő, miközben én voltam a tea és a kávé, ő pedig a kardamom. Talán azért emlékszem rá ilyen jól, mert nagyon ritkán volt lehetőségem együtt nevetni a szüleimmel.


  A társalgó, ahogy minden családnál, a ház szíve. Gazdagok vagyunk. Apám okos kereskedő, és mindent el is követ annak érdekében, hogy mindenki tudja róla, hogy okos. És gazdag.


  –Na végre! – csapja össze a kezét, miközben anyám megcsóválja a fejét.


  Apám bosszúsnak tűnik, anyám pedig fáradtnak. Bár, ha belegondolok, egész eddigi életemben ilyennek láttam őket. Sosem akartam sem anyára hasonlítani, sem apára. Mármint belsőleg. Külsőleg anya gyönyörű, de azt el kell ismernem, hogy a ragyogó mosolya, amelyre régről emlékszem, már megfakult.


  A terem közepén egy széles, alacsony, arany- és ezüstberakásos asztal áll, körülötte pedig hímzett selyempárnák pihennek. A falakat drapériák borítják, amelyek vastag brokátból készültek, mélybordó és smaragdzöld színekben, aranyszálakkal átszőve.


  Évek óta ugyanígy néz ki minden. Apám egyszer sokat költött a fényűző berendezésre, és azóta nem hajlandó semmit lecserélni.


  A mennyezeten kupolaszerűen helyezkedik el egy festett üvegablak, amelyen a napfény színpompás árnyékokat vet a padlóra. Az asztalon ezüsttálcákon aszalt gyümölcsök, mézes édességek, finom csemegék, kávé és tea kínálják magukat.


  –Elnézést, ha megvárattalak titeket.


  Anya leül apámmal szemben, én pedig elhelyezkedem közöttük.


  Figyelem, ahogy a kecses kezével a teája után nyúl.


  Olyan törékeny.


  Borzasztó érzés, ha egy gyermek sajnálatot érez a szülője iránt, főképp, hogy nem is tudja, miért sajnálja.


  De nem tehetek róla, anyám a szépsége mellett tényleg sajnálatra méltó.


  Fogalmam sincs, hogy miért.


  –A minap a fürdőben voltatok anyáddal – szólal meg apám, mire én anyára nézek, aki bólint, így én is azt teszem. – Nagyon jó hírekről számolt be. Állítólag sokat beszélgettetek Husszein feleségével és lányaival. – Összeráncolom a homlokom, mert fogalmam sincs, kiről beszél. Végül hozzáteszi: – Husszein al-Szudairi.


  Valami dereng, anyám pedig folytatja:


  –Tudod, Yasmin, Núbiával és a lányaival, Maysával és Nasirével.


  –Ó, igen, emlékszem! Csodálatos nap volt, jót beszélgettünk. Nagyon kedvesek voltak.


  Valóban így emlékszem. Maysa és Nasire úgy társalgott velem, mintha a barátnőjük lennék, Núbia pedig folyamatosan lányomnak szólított, ami azt üzente, hogy szimpatikus vagyok neki.


  –Na, ennek örülök, mert anyád azt mondta, Núbia kiszemelt téged az egyik fiának.


  Apám mindig is képes volt érzelemmentesen, derült égből villámcsapásként előállni másoknak fontos dolgokkal. Néha úgy érzem, mintha az egész világra fittyet hányna, nem csak rám vagy az anyámra.


  –Kiszemelt?


  –Mit vagy így megrökönyödve? Tán ellenedre van a királyi család?


  Csak ekkor tudatosul bennem, hogy valóban, Núbia, Maysa és Nasire al-Szudairik, tehát hercegnők.


  –Nem…


  –A mai napon találkozom majd Husszeinnel, és meglátjuk, mire jutunk. Mivel a család nőtagjai elaléltak tőled, bízom benne, hogy Núbia hat majd Husszeinre, és nem foglalkozik a származásoddal.


  –Mármint… Milyen származással?


  Apám eddig is feszültnek tűnt, de most határozottan bántó hangnemre vált.


  –Ezek mind a saját családtagjaikkal házasodnak! Néha azt gondolom, teljesen ostobák. Na de reméljük, jelen esetben több eszük lesz, és belátják, hogy pénzt nem veszítenek majd azzal, ha nem rokonnal lépnek frigyre.


  Ebből a megvilágításból még sosem néztem a dolgot. Persze tudtam, hogy apám és anyám jelöli majd ki a jövendőbelimet, de valahogy elkerülte a gondolataimat az, hogy mindennek köze lesz ahhoz, hogy gazdagok vagyunk-e vagy sem.


  –És ismerem a fiát?


  Mindketten úgy néznek rám, mintha nem is én ülnék előttük. Meglepem őket a kérdésemmel, ez nyilvánvaló, de a szavakat már úgysem tudom visszaszívni.


  –Már hogy ismernéd? – csattan fel anyám.


  –De a nevét csak megtudhatom…


  –Gamal al-Szudairi – nyögi apám.


  Gondolkodom egy ideig, úgy rémlik, mintha a nevét már hallottam volna, de arcot nem tudok párosítani mellé.


  –Á…


  –Jelenleg Franciaországban van, de amint hazatér, a családja vele is megbeszéli a dolgot.


  –Ő még nem is tud róla?


  –Lányom! Ő még azt sem tudja, hogy a világon vagy.


  Igen. Pontosan ezek azok a szavak, amelyeket apámtól rendszerint kapok. A legrosszabb pedig, hogy ő sosem érzékeli, ha megbánt. Anyám ilyenkor, mintha hozzáedződött volna férje mogorvaságához, próbálja figyelmen kívül hagyni a nem túl kedves megjegyzést, ami miatt nekem duplán fáj a sértés.


  Franciaország.


  Tehát szokott utazni.


  Felderül a lelkem a gondolattól, hogy a férfi, akiről még semmit sem tudok, jár-kel a nagyvilágban, noha nekem ebből semmi hasznom nem származik, és valószínűleg később sem fog, ha esetleg a férjem lesz.


  Csak olyan jól hangzik.


  –Minden Núbián múlik.


  –Na és rajtam! – húzza ki magát apám.


  –Az a nő csodálta Yasmint – folytatja anya. – Biztos vagyok benne, hogy csupa jó dolgokat mond majd róla a férjének. Mansur! Ecseteld majd Husszeinnek az anyagi helyzetünket és lányunk erényeit…


  –De hiszen azt már te magad is felvázoltad Núbiának.


  –De akkor is térj ki rá! Tudnia kell, hogy a lányunk tiszta!


  Úgy beszélnek, mintha itt sem lennék. Szavak záporoznak körülöttem, mindegyik a jövőmről szól, és egy számomra idegen emberről.


  –Hány éves? – szalad ki a számon.


  –Nem mindegy? – vágja rá apám.


  Neki bizonyára mindegy.


  Egy barátnőm van, egyetlenegy. Meriem a szomszédunk, és szerencsére egyidős velem. Azért mondom, hogy szerencsére, mert ha nem a szomszédunk lenne, és nem korombeli, hanem esetleg idősebb, apám már biztos eltiltott volna tőle. Bár így is hasonló a helyzet, ugyanis, ha esetleg előre bejelentjük apámnak, hogy Meriem átjön hozzám, biztos megvétózza. Engem sehova sem enged, jóformán a házunk rabja vagyok. Az, hogy érdekel a jövendőbelim kora, oda vezethető vissza, hogy Meriemnek körülbelül fél éve lett vőlegénye, aki harminchat éves. Az esküvővel várnak barátnőm tizennyolcadik születésnapjáig, de akkorra a férfi már harmincnyolc lesz. Nekünk ez öregnek tűnik, noha az ő anyja szerint ez pont jó.


  Anya válaszol helyette:


  –Huszonkettő. Állítólag nagyon vonzó egyéniség. Tanult, több nyelvet is beszél.


  Apám mérgesen rávillantja a szemét, mintha mindez mellékes lenne, anya pedig el is némul.


  Pedig érdekelt volna.


  Bár, ha mindezt Núbia mondta neki a saját fiáról, akkor eléggé elfogult lehet.


  Meriem is úgy tudta, hogy a vőlegénye igényes, de aztán az egyetlen fényképen, amelyet mutattak róla, egy elhízott alak vigyorgott. Ráadásul a papucsa kilátszott a tobé alól, a papucsból pedig kikandikált a piszkos lába. Először nevettünk rajta Meriemmel, aztán ő sírt.


  –Szóval csak azt akartuk, hogy tudj róla, és add szóban a beleegyezésed!


  Bámulatos az apám.


  Választást nyújt, miközben nincs választásom.


  Valóban jó kereskedő lehet az, aki a lányát is árucikknek tekinti.


  –De hogy egyezzek bele, ha nem is ismerem?


  Feláll, én pedig beleremegek a mozdulatába. Számtalanszor megvert már, kislány korom óta felismerem az arcot és a kezet, ami ütni készül.


  Felém lép, és a fejemre csap.


  Nem fáj.


  Sosem fáj.


  Apám nem fájdalmat okoz az ütéseivel, hanem megaláz.


  Anya elfordítja a fejét, de nem neheztelek rá ezért. Tulajdonképpen ebben a pillanatban határozom el, hogy beleegyezem.


  Minden jobb, mint ez.


  Az csak pár másodperc múlva fordul meg a fejemben, hogy még az is megeshet, hogy a férjem is hasonlóan fog bánni velem.


  Allah! Add, hogy ne így legyen!


  –Hagyd! Csak bizonytalan… – próbálja anya leállítani apát, aki hátrébb is lép.


  Anya arckifejezése nyugodt. Belül biztos őrlődik, de megtanulta, hogy mindezt sosem mutathatja a férjének.


  Lesimítom a fejkendőmet, amit még itt, a házban is viselnem kell.


  Még jó, hogy apám a nikábot nem erőlteti rám idebent.


  Egyszer próbáltam megjegyezni neki, hogy még a barátnőmnek sem kell fejkendőt viselnie otthon, hiszen senki sem láthatja, mire akkora pofont kaptam, hogy fél órán át csengett a fülem. Egy szót sem válaszolt. Mit mondjak? Az ütés után nem is volt szükségszerű.


  Felállok, miközben lefelé biccentem a fejem. A szemem könnybe lábad, de nem akarom, hogy lássák. Sem ő, sem anya.


  Förtelmes az érzés, ami ilyenkor rám tör. Egyedül érzem magam, de nem úgy, mint amikor unatkozik az ember, vagy a szerettei távol vannak tőle, hanem úgy, mint akit Allah csak úgy letett egy adott helyre a világban, aztán azt mondta neki: Boldogulj!


  –Természetesen a beleegyezésemet adom. – Hallom az egyenletes légzését, és ebből már tudom, ez neki kevés. Általában, miután bántás ér, hosszasan kell elnézést kérnem, hiszen én vagyok a hibás, amiért haragra gerjedt. – Hálás vagyok mindkettőtöknek, amiért ilyen gonddal viseltettek a jövőm iránt. Biztos vagyok benne, hogy döntésetek az én érdekeimet szolgálja.


  –Még jó! Ha ez sikerül, akkor a királyi család tagja leszel.


  Apám ennyit mond, majd megfordul, és kiviharzik a társalgóból.


  Amikor megemelem a fejem, akkor látom, hogy anya is elindult. A szám megnyílik, szeretném megállítani és megbeszélni vele ezt a dolgot, de ehelyett némán figyelem a távolodó fekete alakját.


  2. fejezet

  


  Izgulok. Mosolygok. Talán csak azért, mert anya is mosolyog. Fölvettem az új abaját, meg kell mondjam, gyönyörű. Fantasztikus esése van, hangsúlyozza a kecsességemet, és hűsít. A rengeteg ékszer, amit szülőm rám erőszakolt, kissé zavar, de azt mondta: Ezt most muszáj!


  Az al-Szudairi család nőtagjai jönnek látogatóba, tudom, ezer keresztkérdést fogok kapni, csakúgy, ahogy anyám is. Apám Husszein al-Szudairivel tárgyal ma, így valószínűleg este mindkét család megvitatja, mire jutottak.


  Elmélázom azon, hogy az egyik legfontosabb ember kimarad ebből az egészből: a vőlegényjelölt. El is határozom, hogy bátor leszek, és én is kérdezni fogok ezen a mai találkozón.


  A sminkem erős, a hajam fénylik, de anya felém nyújtja a kendőt.


  –Éppen csak helyezd magadra!


  –Fontos? Csak nők lesznek.


  –Igen, fontos, Yasmin. Látniuk kell, hogy milyen jól nevelt vagy, és hogy féled Allahot.


  Számomra ez sosem volt kérdés. Amióta az eszemet tudom, a Korán szerint élem a mindennapjaimat. Ha néha akad is bennem kétely, azt próbálom elüldözni, hiszen a Leghatalmasabbnak nem akarok csalódást okozni.


  –Örülök, hogy eljönnek. Nasirével és Maysával akár még barátnők is lehetünk.


  –Eszedbe se jusson úgy beszélni velük, mintha barátkozni akarnál! Ne feledd, azért vannak itt, hogy teszteljenek! Ne légy túl közvetlen.


  –Eddig sem voltam…


  –Maradjon is így! Egy hercegnek keresnek első feleséget. Elsőt! Érted? – Megfogja a vállam, és enyhén megráz, mintha sulykolni akarná mondandója lényegét. – Tudod, mit jelent az, ha első felesége lehetsz egy hercegnek?


  –Első? – kérdezek vissza remegő ajakkal. – Úgy érted, több felesége lesz?


  –Jaj, Yasmin! Hallod te, amit mondok?


  Persze hogy hallom!


  Létezik olyan nő, akiből az első szó ebben az esetben örömöt vált ki?


  Persze, a kultúrámat látva nagyon is tudom, hogy az első feleség a legfontosabb, de ebben akkor is ott rejlik, hogy nem az egyetlen.


  Sosem gondoltam rá, hogy olyan férfi hitvese leszek, akinek több is kell majd. Talán azért nem, mert nem is sejtettem, hogy egy herceghez akarnak hozzáadni.


  Általában a nagyon gazdagok vesznek el több nőt, anyám régi megjegyzéseiből pedig tudom, hogy apámnak csak azért nincs több felesége, mert annál fösvényebb.


  A mosolyom leolvad, a beszűrődő napfény is mintha felhőt keresne maga elé fedezékként.


  –Apám ezt nem mondta tegnap.


  –Ez most nem fontos.


  –Szerinted ez nem fontos?


  Anya is szigorú, de ritkán néz rám olyan tekintettel, amitől megrettenek. Most elszorul a torkom, mert mindent kiolvasok a szeméből: Nincs választásod!


  Ennek ellenére beszélni kezd:


  –Lányom. Hálás leszel… Hidd el! – És én próbálom elhinni, noha egy tizenhat éves lány, akit csak úgy egyik napról a másikra férjhez akarnak adni, semmiben nem tud hinni. – Apáddal rengeteg energiát fektettünk abba, hogy olyan férjed legyen, aki boldoggá tesz. – Több feleség közül lehetek az első. Ettől valóban boldog leszek. – Nem kell viszolyognod tőle, Gamal herceg bámulatos. – Anyám arckifejezése egészen más, mint apám jelenlétében volt. Szinte rajongással ejti ki a herceg nevét. – Szóba se került volna a fürdőben a téma Núbiával, ha nem úgy látom, hogy Gamallal számodra a boldogság jön majd el.


  –Ilyen sok mindent tudsz róla?


  –Szinte semmit sem tudok róla.


  –Akkor miért beszélsz róla így? Csak mert herceg?


  –De hisz, ha ő herceg, te hercegnő lehetsz.


  –És nektek ez a fontos, igaz?


  –Jaj, kincsem! – Felhelyezi a fejemre a kendőt. Figyelem a kecses ujjait, miközben hallgatom. – Ez nem egy mese. Szaúd-Arábiában igenis van jelentősége, ha herceg a férjed. Számtalan előnnyel járhat. Nőként kiteljesedni csak egy hasonló férfi mellett tudsz majd.


  –Mit értesz kiteljesedés alatt?


  Anya meglepődik a kérdésemen. Megvonja a vállát.


  –Az most mindegy…


  És akkor megértem, hogy anyámnak fogalma sincs róla, mit is jelent a kiteljesedés, főképp nem nőként.


  * * *


  Nasirével egymásra mosolygunk. Körülbelül egykorú velem, szimpátiát érzek iránta. Mint megtudtam, Maysa három évvel idősebb nálunk, ő sokkal zárkózottabbnak tűnik, de kedves velem.


  Míg Nasire cserfes, huncut arckifejezésű, Maysa inkább méltóságteljes. Fekete haja selymesen omlik alá, finoman keretezi az arcát, miközben egy sötét, díszes abaja védi egyszerű eleganciával a testét. A ruha szegélyeit aranyhímzés díszíti, amely finoman csillan meg, mintha minden öltése egy mesterség hagyománya előtti tisztelgés lenne. A fejét körülölelő kendő laza, mégis tökéletesen illik hozzá, ráirányítja a figyelmet nemes kecsességére.


  Nasire mandulavágású szeme mélybarna. Testvéréé is hasonló, de neki mintha egy titkos, soha ki nem mondott történetet rejtene az egész kisugárzása. Tekintete egyszerre határozott és rejtélyes, tükrözi az intelligenciát és a finom játékosságot. Amikor oldalra fordítja a fejét, szempillái szinte suhintanak, mint egy madárszárny, pillantását pedig egy halvány mosoly kíséri, amely szinte láthatatlanul oson át az ajkán.


  Anya és lányai roppantmód hasonlítanak egymásra. Mozdulataik harmonikusak, lassúak, mintha minden lépésük átgondolt lenne. Mindez a megfontoltság könnyed természetességgel illeszkedik az általunk pazarul díszített környezethez.


  Núbia a kezét szorosan tartja maga előtt, ujjaival néha-néha játékosan igazít az abaja anyagán, mintha saját világa ritmusában mozogna. Tartása méltóságteljes, de nem hűvös: melegség sugárzik belőle, amely finoman vonzza magára a tekintetet.


  A sivatagi naplemente jut eszembe róla. Béke, hagyomány és személyes varázs olvad össze tökéletes harmóniában.


  Ahogy Núbia olykor végigpásztáz, azt érzem, már csak egy mérőszalag hiányzik a kezéből, hogy számszerűsítse az adottságaimat.


  Gondolom, Gamal herceg részletes leírást kap majd rólam.


  Éppen ezért többször regulázom meg magam azért, mert nem egyenes a hátam vagy kecses a tartásom.


  Nem nevetgélek, csak néha bájosan elmosolyodom. Még akkor sem kacagok, amikor Núbia Gamal gyerekkorából mesél el pár csínyt. Aztán arról beszél, hogy a fia sokat utazik, szorgalmas, részt vesz az olajüzletekben, és szereti az állatokat. Anyám szintén engem méltat, mintha én nem tudnék beszélni. Szerencsére Núbia közbevág:


  –Na és mondd csak, Yasmin, szeretsz olvasni? Van kedvenc könyved?


  –Szeretek. A Koránt olvasom mindennap.


  Összemosolyog a lányaival, én pedig nem tudom eldönteni, hogy kinevetnek-e vagy elégedettek.


  –Ez dicséretes. Hallom, néha főzni is szoktál.


  –Igen.


  –Vigyázz magadra, a konyhában sok baleset történhet.


  Nem gondolom át, hogy mit teszek. Ahogy Nasire mosolygó arcába nézek, elszáll minden bizonytalanságom, és egyenesen a közepébe vágok a kényes témának.


  –Édesanyám említette, hogy Gamal hercegnek én lennék az első felesége.


  –Így van, lányom. Az első feleségét keressük.


  –Miért nem ő keresi?


  Anya megigazítja a ruháját, bizonyára nem örül a nagy számnak, de Núbia nem rökönyödik meg a faggatózásomon.


  –Nos… Ő nagyon elfoglalt.


  Ennyit mond, és ezzel választ nem igazán kapok, ugyanis fogalmam sincs, milyen elfoglaltsága lehet egy hercegnek. Főképp olyanról nincs, ami még azt is megakadályozza, hogy feleséget keressen magának.


  –Ő határozta el, hogy több felesége lesz?


  –Yasmin! – suttogja megrovón anyám, Núbia azonban elmosolyodik.


  –Igen. Ellenvetésed van?


  Mindnyájan rám merednek. Tudom, ha most igent mondok, azzal az egész egyezkedés meghiúsul, hiszen a menyasszonynak el kell fogadnia, ha jövendőbeli férje több feleséget kíván. Pontosabban joga van elfogadni, vagy nem kérni belőle.


  Eszembe jut Meriem és a vőlegénye.


  Egyáltalán nem biztos, hogy ha Gamal hercegből nem kérek, jobb vár rám.


  Az meg szinte garantált, hogy apám ostorral ver majd el.


  –Igazából csak ma tudtam meg. Bizonytalan vagyok…


  –Ugye tudod, hogy őszintének kell lenned? Ha úgy érzed, hogy ezzel nem tudsz szembenézni, azt el kell mondanod! Ez fontos amiatt, hogy a házasságotokban később ne legyen probléma. – Izgatottságomban nyelek egyet, Núbia pedig úgy mosolyodik el, ahogy leginkább anyámtól várnám. – Gamal apjának, vagyis a férjemnek, Husszeinnek rajtam kívül még van három felesége. Én vagyok az első. Hidd el, Yasmin, megértem az aggodalmaidat, de bizton állíthatom, látszol annyira okosnak és értelmesnek, hogy emiatt ne dobj sutba mindent.


  Nasire a mentsváram. Ő jelenti ebből a társaságból a biztonságot, ezért most újra felé vetem a pillantásomat.


  Kedvesen somolyog, mintha azt üzenné: Hidd el, a bátyám jó választás!


  –Rendben. Igyekszem akkor ezt így elfogadni…


  –Tisztában vagy vele, hogy nem elég igyekezned? A házassági szerződésetekbe belekerül majd, hogy elfogadtad ezt a feltételt. Ha később ágálsz ellene, az bajt szülhet.


  Nem ismerem annyira Núbiát, hogy tudjam, ez figyelmeztetés, avagy fenyegetés-e. Gamal herceget sem ismerem, így azt sem tudhatom, mit jelent a baj. Jelenleg csak azt tudom, azt érzem, hogy abban a családban lehetne jobb sorom is, mint most itt van. Kaphatnék több szeretetet… Több kedves szót… Nem kezelnének eladó tárgyként… Nem okoznának annyi fájdalmat, mint régen okoztak… Igen, jelenleg ennyit tudok, és csöppet sem érdekel az a bizonyos Gamal herceg meg a többi feleség.


  –Nem ágálok. Elfogadom.


  Undor jár át attól, hogy anyám arcán örömöt látok.


  –Természetesen a nászotok időszakát mindenki tiszteletben tartja majd.


  Ezt sem igazán értem, de bólintok.


  Gondolom, valami olyasmit takarhat, hogy adott ideig csak én leszek.


  Anyám váratlanul szólal meg:


  –Mondd csak, Núbia, tudunk beszélni a lányaid jelenléte nélkül? Remélem, nem sértem meg őket. A szomszédos helyiségben finom falatok várják őket.


  Talán ez utóbbi megjegyzés nem kellett volna, hiszen bőséges a vendéglátás itt, a társalgóban is.


  –Ó, természetesen.


  Látszik, hogy Nasire és Maysa szófogadóak, ugyanis rögvest felállnak, anélkül, hogy az anyjuk utasítaná őket. Én is ezt teszem, de anyám rám szól:


  –Te maradj, Yasmin!


  Nasire még visszanéz az ajtóból, miközben ismét bátorítóan elmosolyodik.


  Anya egy ideig fészkelődik, Núbia pedig minden mozdulatát lesi. Semmit sem tudok a kapcsolatukról, abban sem vagyok biztos, hogy mielőtt a fürdőben szóba elegyedtek, ismerték volna egymást.


  –Hallgatlak.


  Mintha Núbia is izgatott lenne.


  –Szeretném jelezni, hogy a lányom tiszta.


  Anyám tekintetében ott lapul a néma üzenet, amit én értek, Núbia azonban még nem.


  Felnevet.


  –Persze! Tudom én azt!


  –Nem, nem tudod. Yasmin olyan tiszta, amennyire egy lánygyermek tiszta lehet.


  Núbia mosolya leolvad, hol rám néz, hol anyámra.


  –Mármint?


  –Születésétől úgy neveltük, hogy kifogástalan modorral, külső és belső értékekkel bírjon. Allah kitölti a szívét.


  –Bravó. Ennek örvendek…


  Nem feltűnő, de Núbia mintha elbizonytalanodna. Én tudom, mire céloz anyám: a körülmetélésemre.


  –Szeretném, ha te magad is megnéznéd.


  Elpirulok, de próbálok nem elfordulni. Elképzelem, hogy átkísérnek a szobámba, anyám rám parancsol, hogy alulról vetkőzzek le, majd feküdjek az ágyamra, Núbia pedig szemügyre vesz.


  Szégyellem magam.


  –Mármint mit nézzek meg?


  –Lányom tisztaságát.


  Hosszú másodpercek telnek el, mire jövendőbelim anyja újra megszólal.


  –Te azt akarod mondani… Hogy…


  –Úgy ajánljuk fiadnak, hogy elméje, teste és szíve is makulátlan. Bűnös gondolatai sincsenek.


  Újra csönd következik, miközben én azon töröm a fejemet, hogy tényleg nincsenek-e bűnös gondolataim. Én lassan mindent bűnnek érzek, már azt is, ha nevetek vagy jókedvem van. Csak akkor érzem magam tisztának, ha a Koránt olvasom vagy imádkozom.


  Núbia nem bírja tovább palástolni a döbbenetét. Feláll, mi is ezt tesszük anyámmal.


  –De miért?


  Először látom ezt a gyönyörű hercegnőt dühösnek és bizonytalannak. Megrökönyödése szimpátiát kelt bennem, mert jól emlékszem arra a bizonyos napra, amikor körülmetéltek.


  Tizenkét éves voltam, akkor kezdtem menstruálni. Apám, hogy se a hangoknak, se a tetteknek, se semminek ne legyen tanúja, egy hétre elment a házból. Ő csak a végeredményt kívánta. Anyám sem volt másképp ezzel, annyi közöttük a különbség, hogy ő végig mellettem volt.


  Nem ért meglepetés, hiszen szüleim éveken át azt mondták, ha eljön az ideje, mindent megtesznek majd azért, hogy Allah a kegyeibe fogadjon. Hittem benne és vártam. Még aznap is gyermeki áhítattal engedelmeskedtem a parancsoknak. Fürödj meg, vetkőzz le, feküdj le, ne mozogj! Most, hogy már érettebb fejjel gondolkodom, a dühöm mellett olykor hálát is adok anyámnak, amiért legalább orvost hívtak, és elérzéstelenítettek. Hazudnék, ha azt mondanám, hogy nem éreztem semmit. Nyilalló fájdalmakra emlékszem, kellemetlen szúrásra, de ezekre is leginkább a beavatkozást követő napokból. És arra, hogy sírtam, amikor pisiltem. Hogy volt nap, amikor csak egy-két kortyot ittam, hogy inkább ne is kelljen mosdóba mennem.


  És hogy fogalmam sem volt róla, hogy tulajdonképpen mit is tettek velem…


  –Mansurral reméljük, hogy így Yasmin még értékesebb lesz számotokra!


  –Én… Nem is tudom… Nem vagyok híve ennek. Az én lányaim… Nos… Ők…


  –A te lányaid hercegnők. Az én lányomnak viszont különlegesnek kell lennie. Érted, ugye?


  Núbia tekintetén látszik, hogy nem érti, de bólint. Végignéz rajtam, mintha sajnálna, bátorítóan el is mosolyodik. Úgy tűnik, mintha kérdezni szeretne, de végül ismét anyámhoz intézi a szavakat.


  –Vegyük úgy, hogy én erről nem tudok. Nem is akarok…


  –Tessék?


  Anyám sértettnek tűnik.


  –A férfiak ezt nyilván megbeszélik majd. Belekerül a szerződésbe, a fiam pedig majd időben tudomást szerez a lányod tisztaságáról. Én csupán azt szorgalmazom, hogy jelen helyzetben ne ez legyen a mérvadó a házasságban.


  –Gamal fiadat csak örömmel tölti majd el, hogy…


  –Gamal fiamnál sosem lehet tudni, hogy mi tölti el örömmel.


  Anyám visszavonulót fúj, elmosolyodik, és átölel.


  –Hát rendben. Akkor mit szeretnél?


  –Senki se szerezzen róla tudomást, hogy ezt közölted velem. Nem akarok tudni róla. Érted?


  –Persze.


  –Már csak a lányaim miatt sem!


  Anyám mintha most először elszégyellné magát. Mintha ekkor először szembesülne vele, hogy annak a bizonyos tisztaságnak nem kellett volna, hogy csonkítás legyen az alapja.


  –Ahogy kívánod. – Núbia zavartan hátrébb lép, látszik, hogy távozna, ám anyám még utoljára bepróbálkozik: – De azért megtekinted? Hogy tudd, igaz a szavam.


  –Nem. Azt hiszem, itt az ideje indulnunk.

  {1}Ha Allah is úgy akarja!

Az Amazon, USA Today és Washington Post bestsellerszerzs
L. J. Shen regénysorozata biindsen élvezetes kapcsolatokrdl
mesél. Vajon melyik lesz a kedvenc torténeted?

